# 1984 (رواية)

هادي مقالة على رواية ديال جورج ؤرويل.  ل معاني وحدين خرين، شوف 1984 (توضيح).
  ميّز على **1Q84 (رواية)**.

|  |  |
| --- | --- |
|  |  **عنداك سپويلر!**. عنداك... هاد لفقرة يمكن تديرليك سپويلر و تحرقليك لقصّة. |

|  |
| --- |
| 1984 (رواية)
 |
|  |
|  |
| **معلومات عامة** |
| عنوان أصلي | Nineteen Eighty-Four |
| لموضوع رئيسي | مراقبة الدولة، حقوق لإنسان، حرية الفكر و الشمولية |
| نوع د لكتاب | خيال علمي اجتماعي، خيال سياسي، خيال عيلمي و خيال بائس |
| طبعات ؤ طرجمات | Nineteen Eighty-Four (first edition)، 1984 (German translation)، 1984، 1984، 1984، 1984، 1984، 1984، 1984، 1984، 1984، Devatenáct set osmdesát čtyři، 1984، 1984، Devatenáct set osmdesát čtyři، Devatenáct set osmdesát čtyři، Devatenáct set osmdesát čtyři، 1984، 1984، 1984، 1984، Q132173091، Q132560304 و Q136955922 |
| مؤلف | جورج ؤرويل |
| لبلاد لأصلية | لمملكة لمتاحدة |
| لّوغة لأصلية | نڭليزية و نيوسبيك |
| تاريخ د نّشر | 1949 |
| لكوپيرايت | حقوق التأليف والنشر محفوظة |

**ألف ؤ تسعمية ؤ ربعة ؤ تمانين** ؤلا شي مرات كاتّكتب ب نّماري **1984** هيّا رواية ديسطوپية د لخيال لعلمي ديال لكاتب نّݣليزي جورج ؤرويل. صدرات لمرة لّولة ف 1949، ؤ كينتاقد فيها ؤرويل لأنضمة شّمولية ؤ دّيكتاتورية. 1984 كانت آخر ؤ يمكن أشهر رواية كتبها ؤرويل. كان عندها تأتير تقافي كبير على لأداب ؤ سّينيما ؤ تّقافة، ب مصطلحات بحال لخو لكبير، ؤلا ؤرويلي لي ولّاو مستعملين بزاف، ؤ طيمات لي بقاو كيعاودو يتخدّمو ف روايات موراه (بحال 1Q84 ديال هاروكي موراكامي) ؤ أفلام. نّيضام شّومولي لي وصف ؤرويل ف روايتو مستلهم من ألمانيا نّازية ؤ روسيا ف عهد سطالين.

رّواية تطرجمات ل كتر من 65 لوغة، ؤ كاتّعتابر من بين أفضل رّوايات ف لأداب نّݣليزي.

## لعنوان

لعنوان د لكتاب، 1984، كيدل على لعام لي غالبا كايطراو فيه لأحدات د رّواية. بسباب تّضليل ؤ تّزوير د تّاريخ لمقصود من طاراف لحوكومة ديال ؤصيانيا، شّخصيات د لقصة ف لواقع ماعارفينش تّاريخ بشكل دقيق.

كاينين شلا فرضيات علاش ؤرويل ختار هاد لعام ب تّحديد. لفرضية لّولة هيّا بلي قلب نّماري ديال 1948، لي هوّا لعام فاش بدا كيكتب رّواية ؤ فاش سالاها ؤ صيفطها ل نّاشر (ف 4 دجنبر 1948). لفرضية تّانية، هيّا بلي خداه من واحد لقاصيدة د شّيعر كانت كتباتها مراتو ب عنوان "نهاية لقرن: 1984". ولاكين كاين حتيمال بلي ختارو بشكل عشوائي كا تاريخ ف لموستقبال، حيت ف لواساخات لّولة ديال رّواية كان ستعمل عناوين خرين بحال *رّاجل لّخر ف ؤروپا* *The Last Man in Europe*، ؤلا *1980*، ؤلا *1982*.

## سينوپسيس

لخاريطة د لعالم ف رواية 1984
لقصة كيطراو لأحدات ديالها ف نّص تّاني ديال لقرن عشرين، لي ولات فيها لبشرية محكومة من تلاتة د دّوال عضيمة، هيّا: ؤصيانيا (أمريكا لجانوبية ؤ شمالية، لݣزاير لبريطانية ؤ نّص لجانوبي ديال إفريقيا)، ؤراسيا (روسيا ؤ ؤروپا) ؤ أسيا شّرقية (شّينوا ؤ كوريا ؤ جّاپون ؤ بعض لمناطق ف جانوب شّينوا). داكشي لاخور (نّص شّمالي د إفريقيا، شّرق لأوسط ؤ أسيا لوسطانية)، ف حالة د حرب دايمة مابين دوك دّوال ب تلاتة.
رّواية مركّزة على شخصية ديال *وينسطون سميث*، لي خدّام موضّاف ف *لوزارة د لحقيقة*، ؤ عضو ف *لحيزب لبراني*، لي عندهوم متيازات على لمواطنين لعاديين (لي كيتسماو *پرول* ؤلا *پروليين*، ختيصار ديال *پروليطاريا*)، ولاكين ماشي ب نفس دّرجة ديال لأعضاء ديال *لحيزب دّخلاني* لي فيديهوم سّلطة د بصّح. وينسطون عايش ف لوندريس، ؤ لخدمة ديالو هيّا يزوّر لوتائق ؤ سّجلات على حساب شنو بغات لحوكومة ديال ؤصيانيا. وينسطون، بسباب لخدمة ديالو، كيبدا يشك ف لمصداقية ديال نّيضام لي عايش فيه، لي كيراقب لمواطنين 24 ساعة على 24، ؤ كيبدا يتسائل على تّاريخ لحقيقي ديال مدينتو، على نّاس لي كيغبرو على غفلة ؤ كيتّقطع خبارهوم، على مفهوم لحرية، ؤ واش نّيضام ديال لخو لكبير يقدر يطيح شي نهار.

كيولّي كيتلاقا معا ساطة خدّامة معاه ف نفس لوزارة سميتها دجوليا، بشكل سري، حيت لخو لكبير كيمنع حتا لحب ؤ سّيكس بلا غاراض د تّوالد. دجوليا حتا هيّا كاتّافق معاه ف لأفكار ديالو، ؤ كيتلاقاو بجوج معا واحد لعضو د لحيزب دّخلاني، سميتو ؤبراين، لي كان كشف ل وينسطون بلي خدّام معا *لخوت*، لي هيّا حاراكة سرية معارضة ل نّيضام كيترأسها *إيمانويل ݣولدستين*، لعدو لّول ديال لخو لكبير. كيتبيّن من بعد بلي ݣولدستين ف لغالب شخصية وهمية، بلي كتابو لي عنوانو *لكتاب* ف لواقع مكتوب من طاراف أعضاء ديال لحيزب دّخلاني، ؤ وينسطون كيتعرّض ل تّعديب من طاراف ؤبراين شخصياً، لي كيدير ليه غسيل د دّماغ باش يولّي كيطيع، بل ؤ ݣاع كيبغي لخو لكبير. لماصير د وينسطون ف لّخر كيبقا مفتوح، ؤ ماكانعرفوش واش غادي يتّعدم ؤلا غادي يبقا عايش.

## تّأتير تّقافي

رواية 1984 كان عندها تأتير تقافي كبير، سوا ب لأعمال سّينيمائية ؤ لمسراحية لي أضابطاتها ل تّلفازة ؤ لمسرح، ؤلا لأعمال لأدابية ؤ لموسيقية لي خدات كلمات ؤلا عيبارات مشهورة منها، بحال لخو لكبير *Big Brother*، *حنا لميتين* *We are the dead*، *لخو لكبير راه حاضيك* *Big Brother is watching you*، *جوج + جوج = خمسة* ؤ غيرها. بزاف د لكلمات لي ختارعهوم ؤرويل ف هاد رّواية دخلو ل لموعجام د نّݣليزية بحال *doublethink* (تفكير مضوبل، يعني تكون كاتعتاقد ب لحاجة ؤ لعكس ديالها ف نفس لوقت)، *Thought Police* (لبوليس د لأفكار، يعني أي مجموعة ؤلا مونضّامة كاتحاول تّحكّم ف طّاريقة د تّفكير ديال نّاس)، *thoughtcrime* (جاريمة د تّفكير)، *unperson* (لاشخص، يعني شخص غبراتو دّولة ف مرة ؤ محاتو من سّجلات كاملين بحال يلا ماعمرو كان، شوف حتا ضامناتيو ميمورياي)، ؤ زيد ؤ زيد.

|  |  |
| --- | --- |
|  | ويكيميديا كومنز عندا تصاور و معلومات على **1984 (رواية)**. |

## مصادر